Document ID: 32008R1252

KOMISJONI MÄÄRUS (EÜ) nr 1252/2008,
12. detsember 2008,
millega kehtestatakse erand määrusest (EÜ) nr 1251/2008 ning peatatakse teatavate vesiviljelusloomade saadetiste import Malaisiast ühendusse
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 24. oktoobri 2006. aasta direktiivi 2006/88/EÜ vesiviljelusloomade ja vesiviljelustoodete loomatervishoiunõuete ning teatavate veeloomadel esinevate taudide ennetamise ja tõrje kohta, (1) eriti selle artikli 25 punkti a,
ning arvestades järgmist:
(1)
Direktiivis 2006/88/EÜ sätestatakse loomatervishoiunõuded, mida tuleb kohaldada vesiviljelusloomade ja vesiviljelustoodete turuleviimise ja ühendusse importimise ning läbi ühenduse toimuva transiidi suhtes. Direktiivis on sätestatud, et liikmesriigid peavad tagama, et vesiviljelusloomi ja -tooteid tuuakse ühendusse ainult nendest kolmandatest riikidest või kolmandate riikide osadest, mis on kantud vastavalt kõnealusele direktiivile koostatud loetellu.
(2)
Komisjoni 21. novembri 2003. aasta otsuses 2003/858/EÜ (milles sätestatakse loomatervishoiu- ja sertifitseerimisnõuded kasvatamiseks mõeldud eluskalade, kalamarja ja sugurakkude ning inimtoiduks mõeldud akvakultuurist pärit eluskalade ja neist saadud toodete impordiks) (2) loetletakse territooriumid, kust on lubatud ühendusse sisse tuua teatavat liiki eluskalu, nende marja ja sugurakke.
(3)
Komisjoni 20. septembri 2006. aasta otsuses 2006/656/EÜ (milles sätestatakse loomatervishoiu- ja sertifitseerimisnõuded dekoratiivseks otstarbeks ette nähtud kalade impordiks) (3) loetletakse territooriumid, kust on lubatud teatavate dekoratiivkalade import ühendusse.
(4)
Ühenduse kontrollkäigul Malaisiasse ilmnesid tõsised puudused kogu vesiviljelusloomade ja dekoratiivkalade tootmisahela ulatuses. Sellised puudused võivad põhjustada haiguste levimist ja kujutavad endast tõsist ohtu ühenduse loomade tervisele.
(5)
Nende puuduste tagajärjel peatati komisjoni otsusega 2008/641/EÜ (millega tehakse erand otsustest 2003/858/EÜ ja 2006/656/EÜ ning peatatakse teatavate eluskalade ja teatavate akvakultuuritoodete saadetiste import Malaisiast ühendusse) (4) kasvatamiseks ettenähtud karpkalalaste sugukonda kuuluvate eluskalade, kalamarja ja sugurakkude, püügitiikide varude taastamiseks ettenähtud karpkalalaste sugukonda kuuluvate eluskalade, kalamarja ja sugurakkude ning teatavate samasse sugukonda kuuluvate dekoratiivkalade import Malaisiast.
(6)
Komisjoni määrusega (EÜ) nr 1251/2008 12. detsember 2008 (millega rakendatakse nõukogu direktiivi 2006/88/EÜ seoses vesiviljelusloomade ja vesiviljelustoodete turuleviimise tingimuste ja sertifitseerimisnõuetega ja ühendusse importimisega ning millega sätestatakse vektorliikide loetelu) (5) tunnistatakse alates 1. jaanuarist 2009 kehtetuks otsused 2003/858/EÜ ja 2006/656/EÜ.
(7)
Kõnealuse määruse III lisas on esitatud loetelu kolmandatest riikidest, territooriumidest, tsoonidest ja piirkondadest, millest lubatakse importida kasvanduste, püügitiikide ja avatud dekoratiivrajatiste jaoks ettenähtud vesiviljelusloomi ning dekoratiivkalu, mis on vastuvõtlikud ühele või mitmele direktiivi 2006/88/EÜ IV lisa II osas loetletud taudile ja mis on ette nähtud suletud dekoratiivrajatiste jaoks.
(8)
Malaisia on kantud nimetatud loetellu kui kolmas riik, millest on lubatud ühendusse importida karpkalalaste sugukonda kuuluvaid kalu ja kalaliike, kes on vastavalt direktiivi 2006/88/EÜ IV lisa II osale vastuvõtlikud episootilisele haavandilisele sündroomile ning ette nähtud suletud dekoratiivrajatiste jaoks Määrust (EÜ) nr 1251/2008 kohaldatakse alates 1. jaanuarist 2009.
(9)
Otsuse 2008/641/EÜ vastuvõtmiseni viinud asjaolud on endiselt olemas. Seega on asjakohane kehtestada käesoleva määrusega erand vastavatest määruse (EÜ) nr 1251/2008 III lisas sätestatud Malaisiat käsitlevatest sätetest. Ühenduse õigusaktide selguse ja sidususe huvides tuleks otsus 2008/641/EÜ kehtetuks tunnistada ja asendada käesoleva määrusega.
(10)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Erandina määruse (EÜ) nr 1251/2008 artikli 10 lõikest 1 ja artikli 11 lõikest 1 peatavad liikmesriigid karpkalalaste sugukonda kuuluvad kalade, kalamarja ja sugurakkude järgmiste saadetiste impordi Malaisiast oma territooriumile:
a)
akvakultuurist pärit eluskalade saadetised, mis on ette nähtud kasvanduste, püügitiikide ja avatud dekoratiivrajatiste jaoks ning
b)
suletud dekoratiivrajatiste jaoks mõeldud dekoratiivkalade saadetistest vaid need, kus on karpkalalaste sugukonda kuuluvate liikide Carassius auratus, Ctenopharyngodon idellus, Cyprinus carpio, Hypophthalmichthys molitrix, Aristichthys nobilis, Carassius carassius ja Tinca tinca esindajaid.
Artikkel 2
Kõik käesoleva määruse kohaldamisega seotud kulud kannab kaubasaaja või tema agent.
Artikkel 3
Otsus 2008/641/EÜ tunnistatakse kehtetuks alates 1. jaanuarist 2009.
Artikkel 4
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2009.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. detsember 2008

Labels: 0
3
6
18
15